LA to the Moon Tour

LA to the Moon Tour (անգլերենից թարգմանաբար՝ Լոս Անջելեսից Լուսին), ամերիկացի երգչուհի և երգերի հեղինակ Լանա Դել Ռեյի չորրորդ համերգային շրջագայությունը, որը կազմակերպվել է հինգերորդ՝ Lust for Life ստուդիական ալբոմի աջակցության նպատակով։ Շրջագայությունը մեկնարկել է 2018 թվականի հունվարի 5-ին Մինեսոտաի Մինեապոլիս քաղաքի Տարգետ-կենտրոն արենայում։ Շրջագայության եզրափակիչ համերգը տեղի է ունեցել 2018 թվականի ապրիլի 20-ին Մադրիդի «Պալասիո Վիստալեգրե» արենայում»։


== Ստեղծման պատմություն ==
Lust for Life ալբոմը, որը երգչուհու հինգերորդ ստուդիական ալբոմն է, պաշտոնապես թողարկվել է 2017 թվականի հուլիսի 21-ին։ Թողարկումից ամիսներ առաջ երկրպագուներն ու մամուլը քննարկում էին, թե արդյոք Դել Ռեյը ապագա ալբոմի աջակցության նպատակով կմեկնի համաշխարհային շրջագայության, քանի որ նախորդ՝ Honeymoon ալբոմի աջակցության նպատակով պաշտոնական համերգային շրջագայություն չի եղել։ 2017 թվականի հուլիսի 12-ին Beats 1 ռադիոյին տված հարցազրույցի ժամանակ Դել Ռեյին հարցրել են, թե նա պլանավորել է կազմակերպել համաշխարհային շրջագայություն, երգչուհին չի կարողացել վստահորեն պատասխանել, բայց հաջորդ մի քանի շաբաթների ընթացքում Լանա Դել Ռեյն սկսել է հայտարարել ԱՄՆ-ում և Մեծ Բրիտանիայում կայանալիք տարբեր համերգների ամսաթվեր։ Այդ ոչ մեծ պրոմո-տուրը կայացել է 2017 թվականի հուլիս-հոկտեմբեր ամիսներին և ներառել է Լոնդոնում, Կալիֆոռնիայի մի շարք քաղաքներում, Նյու Յորքում, ինչպես նաև Լիվերպուլում և Գլազգոյում տեղի ունեցած համերգները։ Օգոստոսին Դել Ռեյը մեկնել է Եվրոպա, որտեղ երգել է Հելսինկիի, Օսլոյի, Գյոթեբորգի և Կրակովի երաժշտական փառատոններում։
2017 թվականի օգոստոսի 19-ին Ինստագրամում Լանա Դել Ռեյը հայտարարել է այն մասին, որ դեռևս ծրագրում է կազմակերպել համաշխարհային համերգային լիարժեք շրջագայություն՝ Lust for Life ալբոմի աջակցության նպատակով։ Ավելի ուշ կատարողը կիսվել է համերգների անցկացման ամսաթվերով և քաղաքներով, ինչպես նաև նշել է շոուի տոմսեր պատվիրելու և ձեռք բերելու պայմանները։
LA to the Moon Tour հյուսիսամերիկյան մասն անցկացվել է 2017 թվականի սեպտեմբերի 27-ին, նույն օրը Դել Ռեյը հայտարարել է, որ ելույթ է ունենալու Հարավային Ամերիկայի երաժշտական 4 փառատոններում։ Շրջագայության հյուսիսամերիկյան մասի համերգներից առաջ ելույթ են ունեցել ամերիկացի երգչուհի Ջենեյ Այկոն և կոլումբիական ծագմամբ ամերիկացի կատարող Կալի Ուչիսը։ Շրջագայության ավստրալիական և եվրոպական մասերի ամսաթվերը հայտնի են դարձել 2017 թվականի հոկտեմբերի 16-ին։
2018 թվականի հունվարի 16-ին հայտարարվել է, որ Ավստրալիայի համերգների բացումն անելու է ամերիկացի երգիչ Børns, որի հետ Դել Ռեյը համագործակցել է նրա ստուդիական երկրորդ՝ Blue Madonna ալբոմի ձայնագրության ժամանակ։
2018 թվականի մարտի 9-ին Ինստագրամում Լանա Դել Ռեյը խոստովանել է, որ հիացած է ամերիկացի կատարող Cat Power ստեղծագործություններով, և երկրպագուներին ուրախացրել է նրանով, որ շրջագայության եվրոպական մասի համերգներից առաջ նա է ելույթ ունենալու։


== Բեմի դիզայն ==
2017 թվականի հոկտեմբերին MTV հեռուստաալիքին տված հարցազրույցի ժամանակ Դել Ռեյը պատմել է, որ բեմի դիզայնը պետք է ներառի մի շարք մանրամասներ՝ լողափի թեմայով տարրեր, արհեստական բույսեր և «գեղեցիկ շարժվող կառույցներ», որոնք բեմին հաղորդում են «սովորական տրամադրություն»։ Բեմի ձևավորման բոլոր մանրամասների մասին հայտնի է դարձել միայն շրջագայության առաջին համերգի ժամանակ՝ 2018 թվականի հունվարի 5-ին։
Բեմի դիզայնը մշակվել է Ջեյսոն Արդիզոնա-Ուեսթի, Ֆիլ Ուայթի և Սթորմի Ուիտբի-Գրաբի մասնակցությամբ։ Բեմի վրա եղել են բազմաթիվ դեկորացիաներ՝ արմավենիներ, թփեր, քարաժայռեր, պառկելաթոռներ և ոսկեզօծ դաշնամուր, իսկ բեմի հետևում՝ մեծ էկրան՝ փոխհաղորդող տեսողական էֆեկտներով։ Բեմի վերևում  կախված են եղել ճոճանակներ և երկու եռանկյուններից կազմված կոնստրուկցիա, որը կառուցված էր 1960-ական թվականների ավանգարդային ճարտարապետության ոճով։
Տերենս Կոուլին The Boston Globe օրաթերթում ավելի ուշ գրել է, որ Դել Ռեյը բեմը վեր է ածել «թանկագին Կալիֆոռնիայի մանրանկարի», իսկ GoMN ռադիոյից Ռիդ Ֆիշերը բեմի ձևավորումն անվանել է «իսկական լոսանջելեսյան»։


== Համերգային ծրագիր ==
Կատարելիք ստեղծագործությունների սկզբնական ցանկը ներկայացվել է 2018 թվականի հունվարի 5-ին՝ Մինեապոլիսի համերգի ժամանակ, բայց ապագայում ցանկը բազմիցս ճշգրտվել է։


== Համերգների օրեր ==


=== Չեղյալ հայտարարված համերգներ ===


== Պատահարներ ==
Փետրվարի 2-ին՝ նախքան Օռլանդոյի համերգը, Էմվեյ-կենտրոնից մի քանի թաղամաս հեռու ձերբակալվել է դանակով զինված մի մարդ, որը սոցիալական կայքերով սպառնացել էր Լանա Դել Ռեյին և մտադրվել նրան առևանգել։ Հանցագործությունը հաջողությամբ կանխվել է։ Հաջորդ համերգին, որ տեղի է ունեցել փետրվարի 5ին Ատլանտայում, երգչուհին ելույթի ժամանակ պատահարի պատճառով չի կարողացել արցունքները զսպել, բայց հանդիսատեսին հավաստիացրել է, որ իր հետ ամեն ինչ կարգին է, և նրանց շնորհակալություն է հայտնել աջակցության համար։
Ապրիլի 17-ին՝ Անտվերպենի համերգից հետո, երկրպագուին հաջողվել է ցատկել պարսպի վրայով և նետվել ետնաբեմից հեռացող Լանա Դել Ռեյի վրա՝ նրան գետնին տապալելով։ Պահակախումբը դադարեցրել է իրավախախտի հետագա գործողությունները, երգչուհին չի տուժել։


== Նշումներ ==


== Ծանոթագրություններ ==


== Արտաքին հղումներ ==
LA to the Moon Tour Archived 2020-01-30 at the Wayback Machine. Լանա Դել Ռեյի պաշտոնական կայքում